Konczek József

*Hófehér bohóc békedala*

**a Gaudeámus igitúr diákének dallamára**

Azt mondta a Bartók Bé-

la, la-lalla: karold bé’

a szép népdalt, a meséket,

csángó csávót, széki széket,

és a „barbaróval” lelkesíts,

ha a magyarnak már lelke sincs.

Lélek úgy itasson át,

egy ázott kiskabát,

ám a nap, ládd, rád kisüt,

nádi gácsér felvisít,

no és, mit gondolsz is, ha nem

mondod: Édes Istenem!

Mert arra van az Isten,

hogy mirajtunk segítsen,

s mondtuk régen „Üstenem,

védj engem vagy üss velem!”

Drága pentatóniánk,

Isten hagyta ezt miránk,

s én a legszebb dallamot

dúdolnám, ha hallgatod,

hogy

– amott legel, amott legel,

amott legel hat pejcsikó

magába,

mind a hatnak, mind a hatnak\*

mind a hatnak rézbék’óba a lába.

Gyere pajtás, téríjjük meg az csikót,

reszeljük le, reszeljük le,

reszeljük le a lábáról

a bék’ót…

Lereszeltük, lereszeltük,

lereszeltük a lábáról a bék’ót,

most már pajtás, merre hajtsuk,

merre hajtsuk, merre a hajtsuk

az csikót?

Arra hajtsuk, amerre a nap lejár,

arra tudom, arra tudom, arra tudom,

a gazdája sosem jár…

\* Hatan vannak az egykori Kilencek, az *Elérhetetlen föld* költői. Rózsa Endre, Utassy József, Oláh János – már fenn, az elérhető mennyben. Szóljon értük ez a vers-dal a *Gaudeámus* diákének szerint…

*Megjelent: Agria, 2019. 4.sz.*